Hoe word brandstofpryse bepaal? - Jou Geld | Solidariteit WêreldJou Geld | Solidariteit Wêreld
Tuis › Artikels › Hoe word brandstofpryse bepaal?
Woensdag | 13 Junie | 2018
In Suid-Afrika word brandstofpryse maandeliks volgens 'n aantal faktore aangepas.
Volgens die Automobiel-Assosiasie (AA) word die koste van 'n liter petrol bepaal deur vier hoofelemente, naamlik die brandstofheffing, die Padongelukkefondsheffing, die basiese brandstofprys en groot- en kleinhandelmarges, en verspreiding- en vervoerkoste.
Die brandstofheffing is 'n belasting wat gehef word op elke liter petrol wat verkoop word. Die geld wat hierdeur gemaak word, word deur die nasionale tesourie geadministreer. Volgens die AA word dit as 'n algemene belasting behandel en nie vir padverwante uitgawes gebruik soos die meeste mense skynbaar dink nie.
Die brandstofheffing het in April 2016 van R2,55 na R2,85 gestyg. In 2017 het die heffing met 30c van R2,85 na R3,15 gestyg. Die heffing het in April 2018 weer met 22c gestyg en is nou R3,37 per liter.
Die geld wat deur die Padongelukkefondsheffing geïn word, word vir die Padongelukkefonds aangewend om slagoffers van motorongelukke te vergoed. Dié heffing was R1,54 in 2016 en het in 2017 met 9c gestyg tot R1,63. In April 2018 het dié heffing met 30c gestyg en is dit nou R1,93 per liter.
Die brandstofheffing en Padongelukkefondsheffing het in April 2018 R5,30 uitgemaak van die prys van elke liter brandstof wat in Suid-Afrika verkoop word.
Die basiese brandstofprys word bereken volgens die koste om petroleumprodukte na Suid-Afrika te verskeep van die Mediterreense gebied, die Arabiese golf en Singapoer. Dit sluit volgens die AA ook versekering, berging en kaaigeld in. Volgens die departement van energie word die basiese brandstofprys in Amerikaanse dollar per vat gekwoteer en dan omgeskakel in Amerikaanse dollar per liter. Dit word hierna in Suid-Afrikaanse sent per liter omgeskakel deur die heersende rand-dollar-wisselkoers toe te pas.
Ander koste sluit in vervoerkoste van hawes na ander gebiede, doeane- en aksynsbelasting, die kleinhandelmarges wat aan die eienaars van vulstasies betaal word en sekondêre bergingskoste.
Die maandelikse prys van brandstof word aangepas volgens 'n aantal faktore, hoofsaaklik die internasionale oliepryse en die rand-dollar-wisselkoers.
Die prys van brandstof verskil ook tussen die kus en die binneland. Dit is hoofsaaklik as gevolg van die koste om die brandstof van bergingsfasiliteite aan die kus na binnelandse bergingsfasiliteite te vervoer.
Volgens die AA het stygende brandstofpryse ook tot gevolg dat goedere wat reg oor die land vervoer word ook duurder word namate maatskappye probeer om die stygings te herwin deur dit weer aan die verbruiker oor te dra.
Die Automobiel Assosiasie: https://www.aa.co.za/insights/petrol-price-breakdown
Departement van energie: http://www.energy.gov.za/files/PPA-Campaigns/gauteng/Fuel-Price-in-South-Afrika-DoE.pdf